സ്ത്രീധനത്തിനും മയക്കുമരുന്നിനുമെതിരെ പോരാടണം: മന്ത്രി ആന്റണി രാജു തിരുവനന്തപുരം: സ്ത്രീധനത്തിനും മയക്കുമരുന്നിനുമെതിരെയുള്ള പോരാട്ടങ്ങള്ക്ക് ഗാന്ധിജയന്തി ദിനത്തില് തുടക്കം കുറിക്കണമെന്ന് മന്ത്രി ആന്റണി രാജു പറഞ്ഞു. പി.എന്. പണിക്കര് ഫൗണ്ടേഷന് കസ്തൂര്ബ ഗ്രാമീണ ഗ്രന്ഥശാലയുമായി ചേര്ന്ന് സംഘടിപ്പിച്ച ഗാന്ധിജയന്തി ആഘോഷങ്ങള് ഉദ്ഘാടനം ചെയ്ത് സംസാരിക്കുകയായിരുന്നു അദ്ദേഹം. പി.എന്. പണിക്കര് ഫൗണ്ടേഷന്റെ നേതൃത്വത്തില് ഒരുമാസക്കാലം നീണ്ടുനില്ക്കുന്ന സ്വാതന്ത്ര്യത്തിന്റെ അമൃത മഹോത്സവത്തിനും ചടങ്ങില് തുടക്കംകുറിച്ചു. ഡിജിറ്റല് സാക്ഷരത, വനിതാതൊഴില് പരിശീലനങ്ങള്, വിജ്ഞാനസദസുകള്, ലഹരിവിരുദ്ധ കാമ്ബെയിനുകള്, ക്വിസ്, ഉപന്യാസ മത്സരങ്ങള് എന്നിവ സംഘടിപ്പിക്കും. കസ്തൂര്ബ ഗ്രാമീണ ഗ്രന്ഥശാലയുടെ വനിത വായന മത്സരങ്ങളും മന്ത്രി ഉദ്ഘാടനം ചെയ്തു. ഗ്രേഷ്യസ് ബെഞ്ചമിന് രചിച്ച വീട്ടുവളപ്പിലെ പക്ഷി വളര്ത്തല് എന്ന പുസ്തകം മന്ത്രി ആന്റണിരാജു പി.എന്. പണിക്കര് ഫൗണ്ടേഷന് വൈസ് ചെയര്മാന് എന്. ബാലഗോപാലിന് കൈമാറി പ്രകാശനം ചെയ്തു. യോഗത്തില് പി.എന്. പണിക്കര് ഫൗണ്ടേഷന് വൈസ് ചെയര്മാന് എന്. ബാലഗോപാല് അദ്ധ്യക്ഷത വഹിച്ചു. അഡ്വ. വി.എസ്. ഹരീന്ദ്രനാഥ് ഗാന്ധി സ്മൃതി പ്രഭാഷണം നടത്തി. യുവ കലാസാഹിതി ജില്ലാസെക്രട്ടറി അഡ്വ. സി.എ. നന്ദകുമാര്, താലൂക്ക് ലൈബ്രറി കൗണ്സില് ജോയിന്റ് സെക്രട്ടറി കെ.എസ്. പ്രദീപ്, കസ്തൂര്ബ ഗ്രാമീണ ഗ്രന്ഥശാല സെക്രട്ടറി എം. മഹേഷ് കുമാര് എന്നിവര് സംസാരിച്ചു.